P r e d k l a d a c i a   s p r á v a

k návrhu nariadenia vlády Slovenskej republiky, ktorým sa mení a dopĺňa  nariadenie vlády SR č. 416/2005 Z.z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou vibráciám

Podnet na vypracovanie návrhu nariadenia vlády
    Ministerstvo zdravotníctva SR predkladá návrh nariadenia vlády Slovenskej republiky mimo Plánu legislatívnych úloh vlády Slovenskej republiky na rok 2005. 

Vyjadrenie účelu a odôvodnenie potreby návrhu nariadenia vlády
V navrhovanej úprave sú zapracované niektoré oblasti, ktoré neboli doteraz obsiahnuté v nariadení vlády SR č. 416/2005 Z.z. vzhľadom na to, že ich v čase schvaľovania nariadenia vlády SR č. 416/2005 Z.z. riešil zákon Národnej rady SR č. 272/1994 Z.z. o ochrane zdravia ľudí v znení neskorších predpisov (ďalej len „zákon NR SR č. 272/1994 Z.z.“). 
Návrh nariadenia vlády obsahovo nadväzuje na zákon č. 527/2005 Z.z., ktorým sa novelizoval zákon Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov. Týmto zákonom boli zo zákona NR SR č. 272/1994 Z.z. vypustené ustanovenia týkajúce sa expozície vibráciám pri práci.
Následne bolo potrebné pristúpiť k novelizácii nariadenia vlády č. 416/2005 Z.z.  a doplniť do neho chýbajúce ustanovenia, aby sa tak zabezpečil úplný súlad  so smernicou Európskeho parlamentu a Rady 2002/44/ES o minimálnych zdravotných a bezpečnostných požiadavkách vyplývajúcich z vystavenia pracovníkov rizikám vzniknutým pôsobením fyzikálnych faktorov (vibrácií).

Obsah návrhu nariadenia vlády
Navrhovaná právna úprava dopĺňa povinnosti zamestnávateľov na úseku ochrany zdravia a bezpečnosti pri práci zamestnancov exponovaných vibráciám.

Dopad na štátny rozpočet   
Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť a na podnikateľské prostredie. Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
	Návrh nariadenia vlády bol predložený na medzirezortné pripomienkové konanie spolu 38 subjektom v dňoch od 2. novembra 2005 do 11. novembra 2005 v skrátenej 7-dňovej lehote. Materiál sa na rokovanie Legislatívnej rady vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu nariadenia vlády
Nie je dôvod nesprístupňovania návrhu nariadenia vlády.